钦定古今图书集成/历象汇编/历法典/第081卷 > 贺示历书 前人
## 钦定古今图书集成/历象汇编/历法典/第081卷 > 贺示历书 前人

臣某等言：“内侍尹凤翔至，奉宣圣旨，内出新撰《历书》
二十五卷以示。”臣等窃窥深奥，仰观英华，涉海登山，
罔知攸际。臣闻唐尧光宅，顺昊天而定四时；虞舜登
庸，在璿衡而齐七政。伏惟开元圣文神武皇帝陛下
至德广运，文明睿哲，道冠生知，与神合契。备往圣之
能事，绍昔王之阙典；发挥《易》象，以应乘干之时。考正
历书，更表履端之始。上包二帝，下括三王，征晷运之
盈虚，究推步之疏密。备稽气象，载躔《坎》离，三辰顺轨
而更明，五纬合度而增焕。是使天地贞观，神人允谐，
唐虞旧章，于斯重睹。臣等幸陪书府，得预朝门，抃跃
之情，实万恒品。奉表陈贺以闻。